Llíria ha acollit la jornada “Trencant parets, traçant ponts” sobre salut mental, organitzada per la Mancomunitat Camp de Túria
30 de novembre de 2016

L'alcalde de Llíria i la diputada de Benestar Social han participat en la inauguració de la mateixa

(30 nov. 2016).- La salut mental ha tornat a ser protagonista a Llíria dos mesos després de celebrar la Setmana de la Salut Mental 2016. En esta ocasió, s'ha dut a terme una jornada de formació, organitzada per la Mancomunitat, baix el lema “Trencant parets, traçant ponts”, a través de tres conferències distintes.

La inauguració de la jornada, celebrada a l'edifici Multiusos de Llíria, ha estat a càrrec de la presidenta de la Mancomunitat Camp de Túria, María Dolores Celda. Junt amb ella ha estat l'alcalde de Llíria, Manolo Civera, la diputada de Benestar Social, Mercedes Berenguer, i el gerent d'Àrea de l'Arnau-Llíria, Juan Domene. Tots ells han coincidit en la importància del tema a tractar. “La salut és cosa de tots, la salut mental encara més”, ha afirmat Celda.

El primer edil de la localitat ha volgut manifestar la necessitat que la jornada en si servira “per a despertar les consciències i sensibilitzar els veïns i veïnes sobre les malalties mentals” i “que la societat tinga una imatge més pròxima i més real” d'aquells que patixen estes malalties, i també del seu entorn més pròxim.

Tres han sigut les conferències en este fòrum de trobada. La primera d'elles l'ha dut a terme Begoña Frades, psiquiatra i coordinadora de l'Oficina de Salut Mental de la Conselleria de Sanitat, qui ha presentat als assistents l'Estratègia autonòmica de Salut Mental per a 2016-2020. Després del descans, la coordinadora-psicòloga de Servicis Socials de l'Ajuntament de Llíria, Fina Navarro, i la presidenta i pedagoga de l'Associació Pentagrama, Eva Gorriz, han sigut les encarregades de presentar la citada associació, com a exemple de programa de suport social en l'atenció comunitària a persones amb trastorns mentals greus. El punt final l'ha posat Gloria Bezares, treballadora social USM de la Malva-rosa, explicant el funcionament de la Xarxa del Marítim en matèria de salut mental.

“Discapacitat i Drets Humans” a l'Aula de Ciutadania

Esta dimecres 30, a les 19:00 hores a l'edifici Multiusos, es tractarà el tema de les discapacitats i la seua relació amb els Drets Humans. Per a esta ocasió, els ponents seran Antonio Ratlla, director general de Diversitat Funcional, Chema Sánchez, professor de filosofia, i Antonio Gómez, director del Centre Ocupacional El Prat.